[...nthêng] amusthi cipta. Yèn makatên sapunika kadospundi anggènipun anglampahi amarsudi angindhakakên sucine gêsangipun, mênggah panggagas sampeyan, pasinaonipun tiyang wau, inggih punika pasinaon ingkang sampun-sampun, kados upaminipun sêmbahyang lan angêningakên pangangên-angên kados adat, yèn namung makatên kemawon punapa inggih badhe sagêd angluhurakên utawi adamêl sucine gêsangipun, makatên punika sampun mêsthi botênipun, tôndha yêktinipun tiyang ing tanah bang kilenan yakinipun botên patos amraduli dhatêng agaminipun, pangrêngkuhipun, wêwulanging agami ingkang kasorahakên wontên ing grija saminggu sapisan, punika kaanggêp bilih sadaya kuwajiban kadosdene sampun linampahan lan cinakup, punapa malih yèn nuju nglowongakên dhatêngipun ing grija, ingkang kadamêl pawadan amargi gadhah padamêlan ingkang mêsthi linampahan.